月下大醉星姪作墨索書迅筆題爲醉矣行
作者：方岳
朝代：宋

paragraphs: 吾醉矣，吾醉矣，醉語雖强難舉似。
何年開闢有乾坤，日月左旋如磨螘。
尊盧赫胥一聚塵，檮杌春秋幾張紙。
道家者流李老君，儒家者流孔夫子，等一浮名世間耳。
煙霏霏，冢纍纍，青山良是白骨非。
欲呼古人呼不醒，待呼得醒將何如。
世情冷暖翻覆手，人生短長屈伸肘，安用黄金印如斗。
君不見顔子白頭纔十九，要與彭鏗骨同朽。
天地荒老生古愁，所不負予如此酒。
千古在前，萬古在後。
著我中間，渺然何有。
亦知本是麋鹿羣，那解作人牛馬走。
白魚如玉紫蟹肥，秋風欲老蘆花飛。
酒酣月落喝便住，螭虬蟠攫霜毫揮。
吾婦曰君醉耶，吾姪曰非醉也。
謂吾醉者固不然，非醉亦非知我者。
花影滿身扶不起，此紙不知何等語。
明朝勿與醒者傳，笑倒渠儂吾醉矣。